**MÉLYKÚT VÁROS JEGYZŐJE**

**6449 Mélykút, Petőfi tér 1.**

Telefon: 77/560-002; Telefax: 77/560-030

E-mail: jegyzo@melykut.hu

Ikt. szám: ………../2019.

**ELŐTERJESZTÉS**

**MÉLYKÚT VÁROS ÖNKORMÁNYZAT KÉPVISELŐ-TESTÜLETE**

**2019. november 05. napján tartandó ülésére.**

**Tárgy: Az önkormányzati képviselőnek, bizottsági elnöknek és tagnak járó tiszteletdíjról szóló önkormányzati rendelet megalkotása.**

Az előterjesztést készítette: Dr. Vörös-Börcsök Tímea jegyző

Az előterjesztés készítésében közreműködött: Görhöny Edit pénzügyi csoportvezető

Melléklet: 2 db

* költségkalkuláció a rendelet-tervezet „A” változatához egy változatban, „B” változatához három változatban,
* hatásvizsgálati lap.

Döntési javaslatok száma: 2 db

Véleményezi: Humánpolitikai és Ügyrendi Bizottság

 Pénzügyi és Gazdasági Bizottság

A rendelet-tervezet elfogadásához **minősített többség** szükséges (Mötv. 42. § 1. pont és 50. §).

Törvényességi észrevételem nincs.

Dr. Vörös-Börcsök Tímea

 jegyző

Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 43. §-ának (3) bekezdése szerint **a képviselő-testület az alakuló vagy az azt követő ülésen** e törvény szabályai szerint megalkotja vagy felülvizsgálja szervezeti és működési szabályzatáról szóló rendeletét, a polgármester előterjesztése alapján megválasztja a bizottság vagy bizottságok tagjait, az alpolgármestert, alpolgármestereket, **dönt** illetményükről, **tiszteletdíjukról.** Az Mötv. 35. §-ának (1) bekezdése szerint **a képviselő-testület az önkormányzati képviselőnek, a bizottsági elnököknek, a bizottság tagjának,** a tanácsnokoknak **rendeletében meghatározott tiszteletdíjat, természetbeni juttatást állapíthat meg.** Az e tárgyban történő rendeletalkotásra vonatkozó felhatalmazást a Mötv. 143.§ (4) bekezdés f) pontja tartalmazza.

Kiss István Alpolgármester Úr a képviselő-testület 2019. október 28. napján tartott alakuló ülésén felkérte a hivatali apparátust, hogy készítse elő az önkormányzati képviselőknek és a bizottságok tagjainak tiszteletdíjára vonatkozó előterjesztést és azt terjessze a T. Képviselő-testület elé.

A képviselői tiszteletdíj alsó és felső határát jogszabály nem határozza meg, annak összege megállapításakor ugyanakkor figyelembe kell venni az Mötv. 35. § (2) bekezdését, amely kimondja, hogy „az önkormányzati képviselő számára történő tiszteletdíj megállapítása nem veszélyeztetheti az önkormányzat kötelező feladatai ellátását”. Ugyanezen jogszabályhely rendelkezik arról is, hogy amennyiben **„az önkormányzati képviselő tanácsnok, önkormányzati bizottság elnöke vagy tagja, számára magasabb összegű tiszteletdíj is megállapítható**”. Az Mötv. 40. §-ának (4) bekezdése szerint **a képviselő-testület bizottságának nem képviselő tagjára az önkormányzati képviselők tiszteletdíjára, természetbeni juttatására, költségtérítésére vonatkozó rendelkezéseket kell megfelelően alkalmazni.**

Az Mötv. 35. § (4) bekezdése kimondja, hogy az önkormányzati képviselő tiszteletdíja és egyéb juttatása közérdekből nyilvános adat.

Fenti rendelkezéseket figyelembe véve „A” és „B” változatú rendelet-tervezetet készítettünk.

Az „A” változatú rendelet-tervezet esetén – a fentiekben már ismertetett Mötv. 35. §-a (2) bekezdésében biztosított lehetőséget figyelmen kívül hagyva - a képviselőket és a bizottság nem képviselő tagjait fix összegű tiszteletdíj illeti meg, tekintet nélkül arra, hogy a képviselő betölt-e egyéb tisztséget bizottságban vagy sem (ez a ritkábban alkalmazott gyakorlat az önkormányzatok esetében).

A „B” változatú rendelet-tervezet esetén alkalmazásra kerülne az Mötv. 35. §-ának (2) bekezdésében meghatározott, a **bizottság elnöke vagy tagja számára magasabb összegű tiszteletdíj megállapítására vonatkozó lehetőség** (ez a gyakrabban alkalmazott gyakorlat).A rendelet-tervezet ebben az esetben az egyes juttatások mértéke tekintetében „kipontozott” részeket tartalmaz azzal, hogy az előterjesztés mellékleteként csatolásra került költségkalkulációban három esetet és annak költségvonzatait vázoltuk fel.

A rendelet-tervezetekben szereplő, **a közszolgálati tisztviselőkről szóló 2011. évi törvény CXCIX. törvény 132. §-a szerint megállapított illetményalap összege a 2019. évben, illetve a várható szabályozás szerint a 2020. évben is 38.650,- Ft.**

Részletes indokolás az önkormányzati képviselőnek, bizottsági elnöknek és tagnak járó tiszteletdíjról …/2019.(…..) önkormányzati rendelet-tervezethez:

„A” változatú rendelet-tervezet

1. §: A rendelet személyi hatályára vonatkozó rendelkezéseket tartalmazza. A rendelet személyi hatálya kiterjed a helyi önkormányzati képviselőkre és a képviselő-testület állandó bizottságainak nem képviselő tagjaira, ugyanakkor – az Mötv. 71. § (4) bekezdését és 80. § (2) bekezdését figyelembe véve - nem terjed ki a polgármesterre és az alpolgármesterre.

2. §: A rendelet tárgyi hatályára vonatkozó rendelkezést tartalmazza. A rendelet-tervezet a tiszteletdíj mértékét a közszolgálati tisztviselőkről szóló 2011. évi törvény CXCIX. törvény 132. §-a szerint megállapított illetményalapra hivatkozással szabályozza oly módon, hogy a szabályozás a képviselők esetén figyelmen kívül hagyja, hogy a képviselő betölt-e egyéb tisztséget bizottságban vagy sem. A képviselőnek és a képviselő-testület állandó bizottságai nem képviselő tagjainak járó tiszteletdíj összegét az illetményalap 150, illetve 40 %-ában határozza meg.

3. §: A tiszteletdíjról történő lemondásra vonatkozó szabályokat határozza meg.

4. §: A tiszteletdíj elszámolására és kifizetésére vonatkozó szabályokat tartalmazza. A tiszteletdíj elszámolására és kifizetésére vonatkozó szabályokat tartalmazza. A tiszteletdíj havonta kerül elszámolásra, a megadott bankszámlaszámra történő utalásáról a tárgyhót követő hónap 10. napjáig gondoskodik a Polgármesteri Hivatal Pénzügyi Csoportja.

5. §: A hatályba léptető rendelkezéseket tartalmazza.

„B” változatú rendelet-tervezet

1. §: A rendelet személyi hatályára vonatkozó rendelkezéseket tartalmazza. A rendelet személyi hatálya kiterjed a helyi önkormányzati képviselőkre és a képviselő-testület állandó bizottságainak nem képviselő tagjaira, ugyanakkor – az Mötv. 71. § (4) bekezdését és 80. § (2) bekezdését figyelembe véve - nem terjed ki a polgármesterre és az alpolgármesterre.

2. §: A rendelet tárgyi hatályára vonatkozó rendelkezést tartalmazza. A rendelet-tervezet a tiszteletdíj mértékét a képviselők esetén a közszolgálati tisztviselőkről szóló 2011. évi törvény CXCIX. törvény 132. §-a szerint megállapított illetményalapra hivatkozással differenciálva szabályozza oly módon, hogy a tiszteletdíj összegét attól teszi függővé, hogy a képviselő visel-e bizottsági tagságot, illetve ellát-e bizottsági elnöki feladatokat. A képviselő-testület állandó bizottságai nem képviselő tagjainak járó összeget az illetményalap meghatározott %-ában határozza meg.

3. §: A tiszteletdíjról történő lemondásra vonatkozó szabályokat határozza meg.

4. §: A tiszteletdíj elszámolására és kifizetésére vonatkozó szabályokat tartalmazza. A tiszteletdíj havonta kerül elszámolásra, a megadott bankszámlaszámra történő utalásáról a tárgyhót követő hónap 10. napjáig gondoskodik a Polgármesteri Hivatal Pénzügyi Csoportja.

5. §: A hatályba léptető rendelkezéseket tartalmazza.

Tájékoztatom a T. Képviselő-testülete továbbá arról, hogy az Mötv. 33. §-a rendelkezik arról, hogy „az e törvényben meghatározott kötelezettségeit megszegő önkormányzati képviselő megállapított tiszteletdíját, természetbeni juttatását a képviselő-testület – **a szervezeti és működési szabályzatában meghatározottak alapján** – legfeljebb tizenkét havi időtartamra csökkentheti, megvonhatja. Ismételt kötelezettségszegés esetén a csökkentés vagy a megvonás újra megállapítható”. E rendelkezést figyelembe véve a kötelezettségeit megszegő képviselővel, illetve bizottsági taggal szemben esetlegesen alkalmazható szankcióknak e rendeletbe történő beemelésére nincs lehetőség, az csak az önkormányzat Szervei Szervezeti és Működési Szabályzatáról szóló 4/2013.(IV.15.) önkormányzati rendelet módosításával történhet meg, amennyiben azt a T. Képviselő-testület szükségesnek látja.

Tájékoztatásul kigyűjtöttük továbbá három környező település e tárgykörre vonatkozó szabályozását, amelyek az alábbiak:

**Tompa Város Önkormányzat Képviselő-testületének 1/2016(II.12. ) önkormányzati rendelete a helyi önkormányzati képviselők tiszteletdíjáról**

A képviselő-testület a képviselői tiszteletdíját havi bruttó 30.000 forint összegben állapítja meg.
A bizottsági tagokat – függetlenül a betöltött bizottsági tagságok számától – havi bruttó 30.0000 forint tiszteletdíj illeti meg.

A bizottság elnöke havi bruttó 30.000 forint tiszteletdíjra jogosult.

**Kisszállás község Önkormányzat Képviselő-testületének 5/2017(II.27.) önkormányzati rendelete a települési önkormányzati képviselők és bizottsági tagok tiszteletdíjáról**

A képviselőt 30.000 Ft/hó/fő tiszteletdíj (a továbbiakban: alapdíj) illeti meg.

A bizottság elnökét az alapdíjon felül 20.000 Ft/hó/fő tiszteletdíj illeti meg.

A bizottság képviselő tagját az alapdíjon felül 13.500 Ft/hó/fő, és a bizottság nem képviselő tagját 13.500 Ft/hó/fő tiszteletdíj illeti meg.

**Jánoshalma Városi Önkormányzat Képviselő-testületének 18/2014.(XI.21.) önkormányzati rendelete az önkormányzati képviselők tiszteletdíjáról**

A képviselő tiszteletdíja havi 85.000.-Ft (továbbiakban alapdíj) függetlenül attól, hogy tagja-e egy vagy több bizottságnak.

Az alapdíj megnövelt összegére jogosult az a képviselő, aki az önkormányzat állandó bizottságainak munkájában elnökként vesz részt. A kiegészítő díj mértéke havi 42.500,- Ft.

A bizottság külső tag tiszteletdíjának mértéke havi 15.000,- Ft.

Tisztelt Képviselő-testület!

A jogalkotásról szóló 2010. évi CXXX. törvény (továbbiakban: Jat.) 17. (1) bekezdése előírja, hogy a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

Fenti jogszabályhely (2) bekezdése alapján a hatásvizsgálat során vizsgálni kell:

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

Az előzetes hatásvizsgálat az előterjesztés mellékletét képezi.

A Jat. 18. § (1) bekezdése rendelkezik továbbá arról, hogy a jogszabály tervezetéhez a jogszabály előkészítője indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait, és az álláspontját az indokolás közzétételéről. E rendelkezésre tekintettel álláspontom szerint a rendeletalkotás kapcsán a Jat. 18. §-a szerinti indokolási kötelezettség áll fenn.

A Jat. 18. § § (2) bekezdése alapján a jogszabály tervezetének indokolásában tájékoztatást kell adni a javasolt szabályozás és az európai uniós jogból eredő kötelezettségek összhangjáról, valamint a 20. § szerinti egyeztetési kötelezettségről. Tájékoztatom a T. Képviselő-testületet arról, hogy rendeletalkotás európai uniós jogból eredő kötelezettséget nem érint, továbbá egyeztetési kötelezettség nem áll fenn.

Kérem a T. Képviselő-testületet, hogy az előterjesztést megvitatni szíveskedjék!

Mélykút, 2019. október 30.

 Dr. Vörös-Börcsök Tímea

 jegyző

RENDELET-TERVEZET

„A” változat

**MÉLYKÚT VÁROS ÖNKORMÁNYZAT**

**KÉPVISELŐ-TESTÜLETÉNEK**

**……/2019.(…… )önkormányzati rendelete**

**az önkormányzati képviselőnek, bizottsági elnöknek és tagnak járó tiszteletdíjról.**

Mélykút Város Önkormányzat Képviselő-testülete az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 35. § (1) bekezdésében meghatározott feladatkörében elárva, Mélykút Város Önkormányzat Képviselő-testületének az önkormányzat Szervei Szervezeti és Működési Szabályzatáról szóló 5/2013. (IV.15.) önkormányzati rendelete 2. melléklet 1. pontjában biztosított véleményezési jogkörében eljáró Humánpolitikai és Ügyrendi Bizottság, valamint 2. melléklet 2. pontjában biztosított véleményezési jogkörében eljáró Pénzügyi és Gazdasági Bizottság véleményének kikérésével a következőket rendeli el:

1. § (1) A rendelet hatálya – a (2) bekezdésben foglaltak kivételével - kiterjed a helyi önkormányzati képviselőkre (továbbiakban: képviselő) és a képviselő-testület állandó bizottságainak nem képviselő tagjaira (továbbiakban: bizottsági tag).

(2) A polgármester és az alpolgármester önkormányzati képviselőként tiszteletdíjra nem jogosult.

2.§ (1) A képviselőt, a bizottsági tagot megválasztásának időpontjától megbízásának megszűnéséig munkája ellátásáért havonta tiszteletdíj illeti meg.

(2) A képviselőt megillető tiszteletdíj mértéke havonta a közszolgálati tisztviselőkről szóló 2011. évi törvény CXCIX. törvény 132. §-a szerint megállapított illetményalap (továbbiakban köztisztviselői illetményalap) 150 %-a.

(3) A bizottsági tagot megillető tiszteletdíj mértéke a köztisztviselői illetményalap 40 %-a.

3. § (1) A képviselő és a bizottság tagja a tiszteletdíjról írásban, a költségvetési év során bármikor lemondhat.

(2) A tiszteletdíjról való lemondást a polgármesterhez kell benyújtani.

(3) A képviselő és a bizottsági tagja az általa lemondott összeg felett nem jogosult rendelkezni, annak felhasználási célját nem nevezheti meg.

4.§ A képviselő-testület polgármesteri hivatala pénzügyi csoportja a rendelet 2.§-a szerinti tiszteletdíjat havonta számolja el és gondoskodik annak a képviselő vagy a bizottság tagja által megadott bankszámlaszámra történő utalásáról a tárgyhót követő hónap 10. napjáig.

5. § Ez a rendelet a kihirdetését követő napon lép hatályba, rendelkezéseit 2019. október 13. napjától kell alkalmazni.

# Mélykút, 2019. november 5.

 Kovács Tamás Dr. Vörös-Börcsök Tímea

 polgármester jegyző

Záradék:

A rendelet kihirdetése a mai napon a Polgármesteri Hivatal hirdetőtábláján való kifüggesztéssel megtörtént.

Mélykút, 2019.

 Dr. Vörös-Börcsök Tímea

 jegyző

„B” változat

**MÉLYKÚT VÁROS ÖNKORMÁNYZAT**

**KÉPVISELŐ-TESTÜLETÉNEK**

**……/2019. (…… ) önkormányzati rendelete**

**az önkormányzati képviselőnek, bizottsági elnöknek és tagnak járó tiszteletdíjról.**

Mélykút Város Önkormányzat Képviselő-testülete az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 35. § (1) bekezdésében meghatározott feladatkörében elárva, Mélykút Város Önkormányzat Képviselő-testületének az önkormányzat Szervei Szervezeti és Működési Szabályzatáról szóló 5/2013. (IV.15.) önkormányzati rendelete 2. melléklet 1. pontjában biztosított véleményezési jogkörében eljáró Humánpolitikai és Ügyrendi Bizottság, valamint 2. melléklet 2. pontjában biztosított véleményezési jogkörében eljáró Pénzügyi és Gazdasági Bizottság véleményének kikérésével a következőket rendeli el:

1. § (1) A rendelet hatálya – a (2) bekezdésben foglaltak kivételével - kiterjed a helyi önkormányzati képviselőkre (továbbiakban: képviselő) és a képviselő-testület állandó bizottságainak nem képviselő tagjaira.

(2) A polgármester és az alpolgármester önkormányzati képviselőként tiszteletdíjra nem jogosult.

2.§ (1) A képviselőt, valamint a képviselő-testület állandó bizottságainak nem képviselő tagját megválasztásának időpontjától megbízásának megszűnéséig munkája ellátásáért havonta tiszteletdíj illeti meg.

(2) A képviselő tiszteletdíjának mértéke havonta a közszolgálati tisztviselőkről szóló 2011. évi törvény CXCIX. törvény 132. §-a szerint megállapított illetményalap …… %-a (továbbiakban: alapdíj).

(3) Ha a helyi önkormányzati képviselő a képviselő-testület állandó bizottságának is tagja - több bizottsági tagság esetén is -, akkor a bizottsági munkában való részvételéért az alapdíjon felül az alapdíj ………… %-a illeti meg.

(3) A képviselő-testület állandó bizottságának elnökét a bizottsági munkában való részvételéért az alapdíjon felül az alapdíj …….. %-a illeti meg.

(4) A képviselő-testület állandó bizottságának nem képviselő tagját a bizottsági munkában való részvételéért az alapdíj ……. -%-a illeti meg.

3. § (1) A képviselő és a képviselő-testület állandó bizottságának nem képviselő tagja a tiszteletdíjról írásban, a költségvetési év során bármikor lemondhat.

(2) A tiszteletdíjról való lemondást a polgármesterhez kell benyújtani.

(3) A képviselő és a képviselő-testület állandó bizottságának nem képviselő tagja az általa lemondott összeg felett nem jogosult rendelkezni, annak felhasználási célját nem nevezheti meg.

4.§ A képviselő-testület polgármesteri hivatala a rendelet 2.§-a szerinti tiszteletdíjat havonta számolja el és gondoskodik annak a képviselő vagy a képviselő-testület állandó bizottságának nem képviselő tagja által megadott bankszámlaszámra történő utalásáról a tárgyhót követő hónap 10. napjáig.

5. § Ez a rendelet a kihirdetését követő napon lép hatályba, rendelkezéseit 2019. október 13. napjától kell alkalmazni.

# Mélykút, 2019. november 5.

 Kovács Tamás Dr. Vörös-Börcsök Tímea

 polgármester jegyző

Záradék:

A rendelet kihirdetése a mai napon a Polgármesteri Hivatal hirdetőtábláján való kifüggesztéssel megtörtént.

Mélykút, 2019.

 Dr. Vörös-Börcsök Tímea

 jegyző

**HATÁSVIZSGÁLATI LAP**

**az önkormányzati képviselőnek, bizottsági elnöknek és tagnak járó tiszteletdíjról szóló ……./2019.(…….) önkormányzati rendelet-tervezethez.**

**1. Társadalmi hatások**

A rendeletben foglaltak végrehajtásának társadalmi hatásai nem kimutathatók.

**2. Gazdasági, költségvetési hatások**

A költségvetési kiadásokhoz fedezet biztosítása, költségvetési rendelet módosítása szükséges, tekintettel arra, hogy a tárgyévi költségvetésben e célra előirányzat nincs biztosítva.

**3. Környezeti és egészségügyi hatások**

A rendeletben foglaltak végrehajtásának környezeti és egészségügyi következménye nincs.

**4.Adminisztratív terheket befolyásoló hatások**

A rendelet alkalmazásával a Polgármesteri Hivatal Pénzügyi Csoportjának feladata növekszik, azonban a feladatellátás a jelenlegi létszámmal megoldott, a rendeletben foglaltak végrehajtásának adminisztratív terheket befolyásoló hatásai nem számottevőek.

**5.A jogszabályok megalkotásának szükségessége, a jogalkotás elmaradásának várható következményei**

A rendelet megalkotásának szükségességét a képviselői tiszteletdíjra vonatkozó szabályozás hiánya indokolja, figyelembe véve a Magyarország helyi önkormányzatairól szóló 2011. évi CXXXLIX törvény 43. § (3) bekezdésében foglaltakat.

**6. A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához szükséges személyi, szervezeti, tárgyi, szervezeti és pénzügyi feltételek biztosítottak.